UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på ungdomsområdet (2004-2006) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2003/0113 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til EUROPA-PARLAMENTETS OG RÅDETS AFGØRELSE om et EF-handlingsprogram til fremme af organer, der er aktive på europæisk plan på ungdomsområdet (2004-2006)

1. Indledning

Ifølge EF-traktatens artikel 251, stk. 2, tredje afsnit, litra c), skal Kommissionen afgive udtalelse om de ændringer, som Europa-Parlamentet foreslår ved andenbehandlingen. Kommissionen forelægger hermed sin udtalelse om Parlamentets eneste ændringsforslag.

2. Baggrund

Kommissionen forelagde sit oprindelige forslag (EF og Euratom) den 3. juni 2003.

Det Europæiske Økonomiske og Sociale Udvalg afgav udtalelse den 24. september 2003.

Europa-Parlamentet afgav udtalelse ved førstebehandlingen den 6. november 2003.

Den 25. november 2003 nåede Rådet til politisk enighed om en fælles holdning, som det formelt vedtog den 22. december 2003.

Kommissionen tilsluttede sig i sin meddelelse af 9. januar 2004 Rådets fælles holdning og foreslog en enkelt ændring (overgangsbestemmelser).

Parlamentet modtog den fælles holdning den 9. januar 2004 og indledte andenbehandlingen.

Det kompetente parlamentsudvalg (Udvalget om Kultur, Ungdom, Uddannelse, Medier og Sport) vedtog den 19. februar 2004 ændringen som foreslået af Kommissionen og i overensstemmelse med den aftale, der blev indgået på det uofficielle trepartsmøde den 20. januar 2004 mellem de tre institutioner.

Den 10. marts 2004 vedtog Parlamentet det samme ændringsforslag til Rådets fælles holdning.

3. Formålet med forslaget

Forslaget, som er baseret på artikel 149, tager sigte på at fremme unges udøvelse af et aktivt europæisk borgerskab gennem civilsamfundet. Programmet vil støtte aktiviteter under det løbende arbejdsprogram i organer, der er aktive på europæisk plan på ungdomsområdet. Disse organers aktiviteter skal bidrage til udvikling af fællesskabsaktioner på ungdomsområdet. Programmet vil ligeledes understøtte aktiviteter under Det Europæiske Ungdomsforums løbende arbejdsprogram, for så vidt som dette organ repræsenterer og koordinerer ikke-statslige ungdomsorganisationer og formidler oplysninger om ungdommen til de europæiske institutioner.

4. Kommissionens udtalelse om Europa-Parlamentets ændringsforslag

4.1 Generel vurdering

Kommissionen kan godtage Europa-Parlamentets ændringsforslag til Rådets fælles holdning, da den er i overensstemmelse med Kommissionens (ændrede) forslag.

Kommissionen noterer sig, at de tre institutioner har samstemmende synspunkter vedrørende den overordnede fremgangsmåde, den overordnede struktur og det overordnede indhold, for så vidt angår fællesskabsaktioner til fremme af organer, der er aktive på europæisk plan på ungdomsområdet.

4.2 Gennemgang af andenbehandlingen

Europa-Parlamentets ændringsforslag er i overensstemmelse med Kommissionens anmodning for at dække perioden frem til godkendelsen af retsgrundlaget (ændringsforslag 1 (eneste), bilag, punkt 2.3 (nyt)):

"For tilskud i 2004 kan perioden for udgifternes tilskudsberettigelse begynde den 1. januar 2004, forudsat at udgifterne ikke ligger forud for datoen for indgivelsen af ansøgningen om tilskud eller forud for begyndelsen af modtagerens regnskabsår.

I 2004 kan der for modtagere, hvis regnskabsår begynder inden den 1. marts, gives en undtagelse fra kravet om, at der skal være underskrevet en aftale senest fire måneder efter begyndelsen af modtagerens regnskabsår, jf. artikel 112, stk. 2, i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget. I dette tilfælde skal aftalerne om driftstilskud i 2004 underskrives senest den 30. juni 2004."

5. Konklusion

I henhold til EF-traktatens artikel 250, stk. 2, ændrer Kommissionen sit forslag som ovenfor angivet.